টিম সাউদি
টিমোথি টিম গ্রান্ট সাউদি (ইংরেজি: Timothy "Tim" Grant Southee; জন্ম: ১১ ডিসেম্বর, ১৯৮৮) নর্থল্যান্ড রিজিয়নের হোয়াঙ্গারেই এলাকায় জন্মগ্রহণকারী নিউজিল্যান্ডের আন্তর্জাতিক ক্রিকেটার। নিউজিল্যান্ড দলে তিনি মূলতঃ ডানহাতি ফাস্ট-মিডিয়াম বোলার হিসেবে আউটসুইং বোলিং করে থাকেন। তবে দলের প্রয়োজনে নিম্নসারির ব্যাটসম্যান হিসেবে বোলারদের উপর ব্যাপকভাবে চড়াও হয়ে ব্যাটিংও করে থাকেন টিম সাউদি। নিউজিল্যান্ডের অন্যতম সর্বকনিষ্ঠ ক্রিকেটার হিসেবে ১৯ বছর বয়সে ফেব্রুয়ারি, ২০০৮ সালে অভিষেক ঘটে সাউদির। বর্তমানে তিনি টুয়েন্টি২০ আন্তর্জাতিক, একদিনের আন্তর্জাতিক এবং টেস্ট – এ তিন ধরনের ক্রিকেট খেলাতেই সংশ্লিষ্ট আছেন। এর পরের মাসেই তিনি টেস্ট ক্রিকেটে অভিষিক্ত হন ইংল্যান্ডের বিরুদ্ধে। ঐ টেস্টে ৫ উইকেট সংগ্রহের পাশাপাশি দ্বিতীয় ইনিংসে ৪০ বলে ৭৭ রানও করেছেন তিনি। ২০১১ সালে অনুষ্ঠিত আইসিসি বিশ্বকাপে ১৭.৩৩ রান গড়ে ১৮ উইকেট সংগ্রহ করে প্রতিযোগিতায় তৃতীয় সর্বোচ্চ উইকেট শিকারী হয়েছিলেন। ঘরোয়া ক্রিকেটের স্টেট চ্যাম্পিয়নশীপে নর্দার্ন ডিস্ট্রিক্টস এবং হক কাপে নর্থল্যান্ডের পক্ষে খেলে থাকে সাউদি।